tüntetés egészségügy munkahely kórház Jobbik
Vona Gábor csütörtökön a fehérgyarmati kórház előtt tartott "kórházmentő" demonstráción a mintegy kétszáz, jobbikos és magyar zászlókkal, transzparensekkel (például: "Kórházátalakítás = Népirtás") megjelent résztvevő előtt arról beszélt: a kórházak nyílt bezárását nem meri megtenni a Fidesz, ezért lehetetlen helyzetbe hozva őket arra játszik, hogy az intézmények önmaguktól menjenek tönkre.
Olyan viszonyokat teremtenek a kórházak számára, amelyek között nem lehet működni, aztán sorsára hagyják őket - fogalmazott az ellenzéki politikus.
A tüntetésen Vona Gábor arról beszélt: Magyarországon ma minden egyes kórházi ágyért meg kell küzdeni, ezen a fehérgyarmati demonstráción pedig az összes magyar kórházért és az egészségügyi rendszerért kiáll a Jobbik. Az ellenzéki párt elnöke emlékeztetette hallgatóságát a kormány 2010-ben tett ígéreteire - rendbe teszi az egészségügyet, egymillió munkahelyet teremt -, de egyik ígéretét sem tartotta be.
Vona Gábor beszédében az Egészségügyi Holding Zrt.-nél hétfőn bejelentett létszámleépítésre utalva kifejtette: a döntés értelmében 541 munkahely szűnik meg, ami az elbocsátandó dolgozók mellett családjuk, vagyis több ezer ember életét teszi válságossá.
A munkahelyek megszűnésével pedig könnyen elképzelhető, hogy a kórházak ellátási színvonala is romlani fog - hangsúlyozta a Jobbik elnöke. Vona Gábor ugyanakkor megjegyezte: az is lehet, hogy ezeket az ígéreteket az emberek értették rosszul, és a Fidesz igazat mondott, amikor az egészségügyi rendteremtés alatt a bezárást értette - ironizált.
A kormány átalakítást, reformot hirdetett az egészségügyben, mindez azonban csak megszorítás - vélekedett a politikus, hozzátéve, hogy a rendszertől veszik el a pénzt, amely így a "tetszhalál" állapotába kerül. A kórházak bezárása, az osztályok megszüntetése, a munkahelyek leépítése szorosan összefügg például az iskolák és a belügyi szervezet leépítésével, az önkormányzatok megszüntetésével, azaz "az egész ország leépítésével" - fejtette ki Vona Gábor.
A fehérgyarmati demonstráció után a jelenlévők a mátészalkai kórház előtt tartottak hasonló tüntetést.